*VEGA og Live Nation præsenterer:***Tom Misch genremixer festen frem i VEGA**

*Den hvileløse eksperimentalist Tom Misch har en forfriskende lyd, der konstant er i forandring. Singer/songwriteren, produceren og dj’en bringer sine opløftende og dansable produktioner til VEGA lørdag den 17. marts bevæbnet med sit kommende debutalbum.*

Tom Misch fusionerer så mange forskellige stilarter, at det kan være svært at definere genren. Hans lyd er opløftende, sjælfuld og funky og mere glad end trist. Dette kommer til udtryk på debutalbummet, der udkommer i 2018 og kombinerer henslængte hiphop beats, glitrende disco og improviserende jazz-instrumentering.

På trods af Mischs organiske tilgang til at skabe beats samt udvide sin fanbase, er produceren hurtigt blevet en af Englands mest interessante nye artister. Med 1,3 millioner månedlige lyttere på Spotify og en udsolgt turné i England, USA og Europa i 2016 er Tom Misch bestemt værd at holde øje med.

**Eminente samarbejder, velsmurte beats og en silkeblød vokal**

Gennem sine eminente samarbejder med f.eks. Novelist, Jordan Rakei, Zak Abel og Loyle Carner kan det unge talent bryste sig af 75 millioner afspilninger på tværs af alle platforme. Den musikalske rejse startede dog allerede tilbage i hans barndom, hvor multitalentet prøvede kræfter med kor, violin samt guitar. Han har siden hen også lært at mestre bass og banjo.

I en alder af 16 år begyndte Misch at dele sine velsmurte toner på Soundcloud, og modtagelsen var overvældende*. ”When I wasn’t at school, I’d be making beats”*, fortæller Misch, der fik sit gennembrud sammen med sin søster Laura Misch på det jazzede track ”Follow”. Laura Misch spiller saxofon, og Tom Misch bidrager med velsmurte beats og sin silkebløde vokal.

**Fakta om koncerten:**Tom Misch (live) (UK)

Lørdag d. 17. marts kl. 21.00

Lille VEGA, Enghavevej 40, 1674 København V
Billetpris 210 kr. + gebyr

Billetsalget starter fredag den 10. november kl. 10.00 via vega.dk, livenation.dk og Ticketmaster.dk